b'\n_START_ARTICLE_\nKuharski recept\n_START_PARAGRAPH_\nKuharski recept je navodilo za pripravo neke konkretne jedi. Tehnologi v proizvodnih podjetjih bi rekli, da je recept kosovnica (seznam sestavin) in proizvodni postopek (navodilo za izdelavo) za izdelavo dolo\xc4\x8denega izdelka._NEWLINE_Kuharski recepti so znani \xc5\xbee iz zapisov in knjig iz \xc4\x8dasov pred na\xc5\xa1im \xc5\xa1tetjem, najstarej\xc5\xa1i izvirajo iz Indije, Kitajske in anti\xc4\x8dne Gr\xc4\x8dije. Dolgo \xc4\x8dasa so kuharski recepti vsebovali samo spiske sestavin in navodila za pripravo, brez to\xc4\x8dnih podatkov o koli\xc4\x8dinah, temperaturi in \xc4\x8dasu priprave. Vzrok je, da ni obstajal enoten sistem mer, poleg tega pa so bile te knjige namenjene samo poklicnim, usposobljenim kuharjem in kuharicam, ki so znali skuhati jed tudi brez teh podatkov._NEWLINE_Danes se objavljajo kuharski recepti s to\xc4\x8dnimi podatki o koli\xc4\x8dinah in postopku kuhanja._NEWLINE_Pri dolo\xc4\x8danju koli\xc4\x8din se poleg definiranih enot mere uporabljajo tudi posebne, kar pa lahko povzro\xc4\x8di probleme. Tako se na primer uporablja izraz \xc5\xa1\xc4\x8depec namesto to\xc4\x8dne navedbe 0,x gramov, pa enote kot so skodelica, jedilna \xc5\xbelica, kavna \xc5\xbelica, debelina hrbta no\xc5\xbea in podobno. Te enote mere so v razli\xc4\x8dnih podro\xc4\x8djih lahko zelo razli\xc4\x8dne._NEWLINE_Sposoben kuhar zna posamezne recepte prilagoditi temu, kar ima trenutno v hladilniku in v omaricah. To daje jedi osebno noto kuharja. Seveda pa takih sprememb receptov ne pri\xc4\x8dakujemo in so neza\xc5\xbeeleni v restavracijah in gostilnah, kjer gosti pri\xc4\x8dakujemo jed z dolo\xc4\x8denim nazivom vedno znova v isti sestavi in z istim okusom._NEWLINE_Pri prilagajanju kuharskih receptov moramo biti izredno previdni pri receptih za testo. Tu lahko \xc5\xbee najmanj\xc5\xa1a sprememba sestave povzro\xc4\x8di, da je spe\xc4\x8dena jed zmazek.'